Twee sterf toe Ugandese lugmaghelikopter valMaj. Naomi Karungi (31), een van die bemanningslede wat tydens die helikoptervlug gesterf het (Foto: Twitter) Die Ugandese Weermag (UPDF) het Dinsdag gesê een van sy Jet Ranger-helikopters het tydens ŉ opleidingsessie in Gomba geval. Albei persone aan boord het in die ongeluk omgekom. “Niemand het oorleef nie,” het brig. Richard Karemire, woordvoerder vir die weermag, op Twitter bevestig. “Die ondersoek na die voorval het begin.” Hy het tydens ŉ perskonferensie bygevoeg die Ugandese lugmag se vliegtuie word goed in stand gehou en die oorsaak sal eers tydens die ondersoek aan die lig kom. Karemire het sy innige meegevoel betuig met die familie van die oorledenes en die hele weermaggemeenskap. Foto’s by die berig is gewysig sedert dit oorspronklik gepubliseer is. – Red